《冬至遣怀次毕宗仁用老杜韵》
明代·江源

长恨流光暗里催，又逢小至客边来。衰颜纵酒生春色，壮志忧时未死灰。

日影或遗南苑地，阳和不到北枝梅。柴桑老子何萧散，烂醉乾坤几万杯。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。